REGOLAMENT TAL-KUMMISSJONI (KE) Nru 873/2005
tad-9 ta' Ġunju 2005
li jemenda r-Regolament tal-Kummissjoni (KE) Nru 245/2001 tal-5 ta' Frar 2001 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1673/2000 fuq l-organizzazzjoni komuni tas-swieq tal-kittien u l-qanneb ikkoltivati għall-fibra
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1673/2000 tas-27 ta' Lulju 2000 dwar l-organizzazzjoni komuni tas-swieq tal-kittien u tal-qanneb imkabbra għall-ħjut [fibra] (1), u b'mod partikulari l-Artikolu 9 tiegħu,
Billi:
(1)
Is-sena tas-suq għall-prodotti tar-raba' li jinħarat, inkluż il-kittien u l-qanneb imkabbar għall-fibra, ġiet stabbilita fl-Artikolu 1(2) tar-Regolament tal-Kunsill (KE) Nru 1251/1999 tas-17 ta' Mejju 1999 li jwaqqaf sistema ta' appoġġ għall-produtturi ta' ċerti prodotti tar-raba' li jinħarat (2). Wara li dak ir-Regolament ġie rrevokat bir-Regolament tal-Kunsill (KE) Nru 1782/2003 tad-29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa (3), hemm bżonn li, fir-Regolament tal-Kummissjoni (KE) Nru 245/2001 (4), tiġi stabbilita s-sena tas-suq għall-kittien u l-qanneb imkabbar għall-fibra.
(2)
Fl-Artikolu 5(1) tar-Regolament (KE) Nru 245/2001 hemm referenza għar-Regolament tal-Kunsill (KEE) Nru 3508/92 tas-27 ta' Novembru 1992 li jistabbilixxi amministrazzjoni integrata u sistema ta' kontroll għal ċerti skemi ta' għajnuna tal-Komunità (5). Minħabba li dak ir-Regolament ġie rrevokat u tbiddel bir-Regolament (KE) Nru 1782/2003, ir-referenza rilevanti għandha tiġi emendata kif xieraq.
(3)
L-Artikolu 7 tar-Regolament (KE) Nru 245/2001 jagħmel il-ħlas tal-għajnuna għall-ipproċessar tat-tiben tal-kittien u l-qanneb f'fibra suġġett b'mod partikulari għall-kundizzjoni li ż-żoni miżrugħa bil-kittien jew qanneb imkabbar għall-fibra jkunu ġew iddikjarati, għas-sena tas-suq ikkonċernata, permezz tal-applikazzjonijiet għall-għajnuna “għaż-żona” kif imsemmi fl-Artikolu 4 tar-Regolament tal-Kummissjoni (KEE) Nru 3887/92 tat-23 ta' Diċembru 1992 li jistabbilixxi regoli ddettaljati għall-applikazzjoni tal-amministrazzjoni integrata u s-sistema ta' kontroll għal ċerti skemi ta' għajnuna tal-Komunità (6). Minħabba li l-applikazzjonijiet għall-għajnuna “għaż-żona” tbiddlu bl-applikazzjoni unika kif imsemmi fil-Kapitolu I tat-Titolu II tal-Parti II tar-Regolament tal-Kummissjoni (KE) Nru 796/2004 tal-21 ta' April 2004 li jippreskrivi regoli dettaljati għall-implimentazzjoni ta' konformità, modulazzjoni u amministrazzjoni integrata u sistema ta' kontroll kif hemm provvediment dwarhom fir-Regolament tal-Kunsill (KE) Nru 1782/2003 li jistabbilixi regoli komuni għal skemi ta' sostenn dirett taħt il-politika agrikola komuni u li jistabbilixxi ċerti skemi ta' sostenn għall-bdiewa (7), jeħtieġ li l-Artikolu 7 tar-Regolament (KE) Nru 245/2001 jiġi emendat kif xieraq.
(4)
L-esperjenza wriet li l-Artikolu 8(5) tar-Regolament (KE) Nru 245/2001, li jobbliga lill-Kummissjoni tippubblika t-tagħrif li jibagħtulha l-Istati Membri dwar it-trasferiment bejn il-kwantitajiet iggarantiti nazzjonali għall-fibra t-twila tal-kittien u għall-fibra l-qasira tal-kittien u tal-qanneb fis-serje “Ċ” ta' Il-Ġurnal Uffiċjali tal-Unjoni Ewropea, jitlob ħidma amministrattiva konsiderevoli, u ma jagħti l-ebda kontribut effettiv għas-settur, minħabba li l-operaturi diġà jiksbu dan it-tagħrif mill-Istati Membri nfushom. Sabiex ir-regoli dwar l-għajnuna għall-ipproċessar tal-kittien u l-qanneb jiġu ssimplifikati, għandha titħassar din id-dispożizzjoni.
(5)
Minħabba r-revoka tar-Regolament (KE) Nru 1251/1999, it-tqabbil tat-tagħrif fuq iż-żoni agrikoli miżrugħa bil-kittien jew qanneb imkabbar għall-fibra sabiex tiġi żgurata l-konformità mal-kundizzjonijiet għall-għoti tal-għajnuna għall-fibra tal-kittien jew għall-fibra tal-qanneb, kif imsemmi fl-Artikolu 13 tar-Regolament (KE) Nru 245/2001, għandu jsir permezz tat-tagħrif iddeterminat skont ir-Regolament (KE) Nru 1782/2003.
(6)
Sabiex jitħaffu l-proċeduri, u safejn huwa teknikament possibbli, l-Istati Membri u l-importaturi għandhom jingħataw il-possibbiltà li joħorġu u jużaw liċenzji permezz ta' sistemi kkompjuterizzati għall-importazzjonijiet tal-qanneb minn pajjiżi terzi li dwarhom hemm dispożizzjoni fir-Regolament (KE) Nru 245/2001.
(7)
Għalhekk, ir-Regolament (KE) Nru 245/2001 għandu jiġi emendat kif xieraq.
(8)
Il-miżuri li hemm dispożizzjoni dwarhom f'dan ir-Regolament huma skont l-opinjoni tal-Kumitat ta' Ġestjoni għall-Fibri Naturali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 245/2001 għandu jiġi emendat kif ġej:
1)
L-Artikolu 1 għandu jitbiddel b'dan li ġej:
“Artikolu 1
L-għan u s-sena tas-suq
1. Ir-regoli ddettaljati għall-applikazzjoni tal-organizzazzjoni komuni tas-swieq tal-kittien u l-qanneb imkabbar għall-fibra stabbiliti bir-Regolament (KE) Nru 1673/2000 għandhom ikunu hekk kif inhu stabbilit hawnhekk.
2. Is-sena tas-suq għandha tkun mill-1 ta' Lulju sat-30 ta' Ġunju.”
2)
L-Artikolu 5(1)(b) għandu jitbiddel b’dan li ġej:
“(b)
in-numru tal-awtorizzazzjoni tal-proċessur primarju, in-numru tal-identifikazzjoni tal-bidwi fis-sistema integrata għall-amministrazzjoni u l-kontroll li dwarha hemm dispożizzjoni fir-Regolament tal-Kunsill (KE) Nru 1782/2003, kif ukoll l-ismijiet u l-indirizzi tagħhom;”
3)
L-ewwel inċiż fl-Artikolu 7(1) għandu jitbiddel b'dan li ġej:
“-
tinkiseb minn tiben kopert bil-kuntratti tal-bejgħ/tax-xiri, bl-impenji għall-ipproċessar jew bil-kuntratti għall-ipproċessar kif imsemmi fl-Artikolu 5 li jkopri ż-żoni miżrugħa bil-kittien jew qanneb imkabbar għall-fibra u bl-applikazzjoni unika kif imsemmi fil-Kapitolu I tat-Titolu II tal-Parti II tar-Regolament tal-Kummissjoni (KE) Nru 796/2004, imressqa għas-sena li fiha tibda s-sena tas-suq, u”
4)
Fl-Artikolu 8, għandu jitħassar il-paragrafu 5.
5)
Fl-Artikolu 13(1), it-tieni inċiż għandu jitbiddel b'dan li ġej:
“-
it-tqabbil tat-tagħrif dwar iż-żoni agrikoli msemmija fil-kuntratti tal-bejgħ/tax-xiri, tal-impenji għall-ipproċessar u tal-kuntratti għall-ipproċessar biex jiġi mistħarreġ jekk dan ikunx jaqbel ma' dak iddeterminat skont ir-Regolament (KE) Nru 1782/2003,”
6)
Fl-Artikolu 17a(1), għandu jiddaħħal is-subparagrafu li ġej wara t-tieni s-subparagrafu:
“Jistgħu jinħarġu liċenzji u jintużaw permezz ta' sistemi kkompjuterizzati skont ir-regoli ddettaljati stabbiliti mill-awtoritajiet kompetenti. Il-kontenut ta' dawk il-liċenzji għandu jkun bħal dak fuq il-liċenzji mitbugħin fuq karta msemmija fl-ewwel u fit-tieni subparagrafu. Fl-Istati Membri fejn mhumiex disponibbli t-tali sistemi kkompjuterizzati, l-importatur jista' juża biss il-liċenzja mitbugħa fuq karta.”
Artikolu 2
Dan ir-Regolament għandu jidħol fis-seħħ fis-seba' jum wara l-publikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mis-sena tas-suq 2005/2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 9 ta' Ġunju 2005.